Els ciutadans hauran de ressintonitzar els televisors ACN Barcelona.-Els canals de Televisió de Catalunya 3/24, Super 33 i 33 ja es tornen a veure des d'aquest dijous a la matinada a les Illes Balears. Les emissions es van interrompre a finals del mes de març per decisió de l'aleshores president Balear, José Ramon Bauzá, que va al·legar que no s'havia trobat una solució per mantenir-los després de la reordenació dels canals de televisió digital terrestre. Per la seva part, l'Obra Cultural Balear ho va veure com una "nova amputació" dels drets lingüístics i va exigir una rectificació a Bauzá, que va perdre la presidència després de les eleccions al maig. Els ciutadans de les Illes que vulguin veure aquests tres canals hauran de ressintonitzar els televisors. El tancament de les emissions d'aquests canals va comportar també les protestes de milers de ciutadans davant de la seu del govern balear per reclamar que es restablissin.

Summary: El 3/24, el Super 3 i el 33 ja es tornen a veure a les Illes Balears


L'Hospital Sant Pau ha incorporat un nou seqüenciador molt més potent amb l'objectiu de potenciar la seqüenciació de nova generació i començar l'anàlisi de l’exoma clínic. Es tracta d'una seqüenciació massiva per identificar canvis en l'ADN i permetre fer el seguiment d'un elevat nombre de malalties amb repercussió diagnòstica i de seguiment en un elevat nombre de malalties. La incorporació d'aquesta seqüenciació ha permès multiplicar per cinc el nombre de pacients amb sospita de càncer de mama o ovari hereditari que es diagnostiquen a l'any, amb una major sensibilitat i rapidesa i, a més, permet aplicar tractaments dirigits, segons ha indicat l'Hospital Sant Pau. D'aquesta manera, se seqüenciarà l’exoma clínic complet del pacient i, únicament, s'analitzaran aquells grups de gens relacionats amb la patologia que presenti aquest pacient d'acord amb el metge sol·licitant. El mètode d'estudi serà comú per a tots els casos independentment del fenotip que presentin, i l’única diferència serà els gens que s’analitzin en funció de la simptomatologia  observada. El principal avantatge d'aquesta anàlisi "selectiva" de gens és l’acotació de la informació clínicament útil obtinguda, facilitant la capacitat d'anàlisi i limitant la quantitat de dades inesperades i no sol·licitades, segons ha detallat l'Hospital Sant Pau.   El nou seqüenciador incorporat és el DNA (NextSeq 500 - Illumina®)  d’Illumina, més potent que l’anterior, MiSeq, que no permetia l'estudi d’exomes. La incorporació del nou equip a l'àrea de Genòmica Clínica dels laboratoris permetrà a l’hospital ser pioner en el diagnòstic molecular de malalties hereditàries a través de l'estudi de l'exoma clínic, ja que actualment pocs hospitals catalans disposen d'aquests equips tan potents i dels professionals preparats per a l’anàlisi i la interpretació de les dades que se n’extreuen.   El diagnòstic molecular a través de l'estudi de l'exoma clínic permetrà augmentar la transversalitat del procés dins el mateix hospital així com disminuir l'externalització de proves de diagnòstic molecular complex. A l'Hospital Sant Pau es realitza el diagnòstic genètic d'un elevat nombre de malalties a través de la seqüenciació automàtica (Sanger) per identificar canvis en l'ADN. La demanda per part dels diferents professionals de l'hospital de proves de seqüenciació ha anat augmentant progressivament des de l'any 2013. En alguns casos els gens que cal analitzar tenen grans dimensions i en altres, el defecte genètic pot estar localitzat en diferents gens.   La incorporació a l'any 2014 d'un equip de NGS (MiSeq, Illumina) en l'àrea de Genòmica Clínica del laboratori de l'hospital ha permès augmentar l'activitat, disminuir el temps de lliurament de resultats, establir relació amb altres serveis clínics i, al mateix temps, dotar els laboratoris amb l'última tecnologia. Amb la seqüenciació clàssica (mètode Sanger) aquestes anàlisis eren molt més llargues i costoses. L'Hospital Sant Pau indica que un clar exemple de millora en l’eficiència és el cas de l'estudi molecular del càncer de mama i ovari hereditari a través de l'estudi dels gens BRCA1 i BRCA2 en els pacients visitats a la consulta de Consell Genètic de Càncer Hereditari de Sant Pau.  A causa de l’enorme grandària de tots dos gens el seu estudi era molt lent i costós. La incorporació de la seqüenciació massiva ha permès augmentar cinc vegades el nombre de pacients que es diagnostiquen de càncer hereditari a l'any amb una major sensibilitat i rapidesa, el que permet una aproximació cap a la Medicina Personalitzada, especialment en el camp de l'Oncologia. A través de l'estudi molecular del tumor s'identifica un perfil de mutacions genètiques que determinen tipus de tractament dirigits contra aquesta diana evitant tractaments costosos i no efectius per al pacient.   De la mateixa manera, s'han realitzat importants avenços en el diagnòstic molecular de diverses patologies estudiades pels diferents serveis que integren els laboratoris (malalties neuromusculars, oncohematològiques o bioquímiques) així com en l'estudi de biòpsies tumorals en el servei d'Anatomia Patològica.   El continu desenvolupament en les tecnologies de seqüenciació massiva ha impulsat la seqüenciació de l‘exoma clínic -totes les regions del genoma que intervenen en la codificació dels gens implicats en malalties hereditàries- per proporcionar diagnòstic genètic a pacients en els que es sospita una malaltia mendeliana i ja està començant a incorporar-se en la pràctica clínica. L'estudi de l’exoma clínic permet l'anàlisi dels prop de 4.800 gens relacionats amb malalties genètiques associats a la base de dades OMIM (Online Mendelian Inheritance in Man).   Nous professionals sanitaris   Segons l'Hospital Sant Pau, un dels grans problemes associats a aquest tipus d'estudis a gran escala és l'elevadíssim nombre de dades que genera i la dificultat per interpretar-les. El coneixement en bioinformàtica -àrea d'investigació en què s'apliquen les ciències de la computació i les tecnologies de la informació per al tractament de dades biològiques- és fonamental per l’anàlisi i la correcta interpretació i emmagatzemament d'aquestes dades.   En aquest sentit, l'Hospital Sant Pau ja ha incorporat personal amb amplis coneixements en bioinformàtica dins dels grups interdisciplinaris per dur a terme el diagnòstic molecular a través de l'estudi de l'exoma clínic, tot i que, segons apunta, el nombre de professionals amb aquest perfil s'haurà d’anar ampliant els propers anys.

Summary: El Sant Pau incorpora un nou seqüenciador per identificar canvis a l'ADN i fer seguiment d'un elevat nombre de malalties


La policia espanyola ha detectat, a les comarques gironines, un increment del nombre de pisos clandestins on exerceixen la prostitució dones d'origen asiàtic. El cap de la brigada d'estrangeria a les comarques gironines, Antonio Bragado, ha detallat que fan seguiment de prop d'aquests locals per descartar que hi hagi dones forçades a prostituir-se sota coacció o que hagin vingut enganyades al país. "La immensa majoria saben a què vénen però ens és molt difícil descobrir si treballen forçades, sobretot quan parlem de pisos", ha explicat Bragado. El motiu és que la policia pot fer inspeccions als prostíbuls o identificar i parlar amb les dones que es prostitueixen a la carretera però als pisos no. "Necessitem ordre judicial per entrar-hi i, sense una denúncia, és molt difícil que ens la donin", ha exposat.  El cap de la brigada d'estrangeria de la policia estatal ha detallat que, fins ara, a la majoria de pisos privats on s'exerceix la prostitució que tenien detectats a les comarques gironines les dones estrangeres provenien d'Europa de l'Est o d'Àfrica. En els últims mesos, però, han detectat un increment dels pisos amb dones d'origen asiàtic. La policia estatal està fent seguiment d'aquests locals amb l'objectiu de descobrir qui són els responsables del negoci i descartar que hi hagi dones forçades a prostituir-se contra la seva voluntat o que hagin arribat enganyades al país.  "Hem detectat més pisos d'asiàtiques i estem mirant si hi ha alguna denúncia interposada, fent seguiment de la gent per veure si podem estirar el fil fins a alguna organització o identificar algun membre", ha explicat el màxim responsable d'estrangeria a les comarques gironines, Antonio Bragado. Tot i això, ressalta que són uns investigacions "molt complexes" perquè és pràcticament impossible saber què passa "portes endins" d'un pis. "Per entrar a un pis es necessita una autorització judicial i no ens la donaran perquè s'hi exerceixi la prostitució perquè això no és cap delicte", ha explicat Bragado que afegeix que "seria més senzill si hi hagués una denúncia". Segons ha relatat Bragado, sense una ordre judicial l'únic que poden fer és picar a la porta del pis i demanar a qui obri que s'identifiqui. "Normalment el que ens trobem és que obren una dona o dos, diuen que és casa seva, s'identifiquen i ja està, no sabem què hi ha a dins", ha explicat el cap de la Brigada d'Estrangeria.  Bragado exposa que en la majoria dels casos actuen quan s'obren diligències arran d'una denúncia. A més, destaca que generalment els delictes que detecten són per immigració clandestina (per facilitar l'entrada irregular al país) però no relatius a la prostitució. "La immensa majoria saben a què vénen", ha explicat Antonio Bragado que ressalta que hi ha molts pocs casos de dones obligades a exercir la prostitució o que hagin arribat a la demarcació pensant que treballarien en alguna altra activitat.  Protocol unificat Bragado ha explicat que la policia estatal, els altres cossos policials i les ONG dedicades a donar suport a les dones rescatades estan treballant en un protocol que coordina la fiscalia de Girona. L'objectiu, ha explicat Bragado, és que a través de la fiscalia especialitzada es concentri tota la informació d'investigacions obertes o denúncies. "Així es podran creuar dades i ens ajudarà a orientar millor les investigacions", ha conclòs.

Summary: La policia detecta un increment de pisos a les comarques gironines on exerceixen la prostitució dones d'origen asiàtic


El sindicat de presons ACAIP ha demanat a la consellera de Justícia, Ester Capella, que reactivi el permís per deure inexcusable per raó de família monoparental, ja que divendres passat, quan es va suspendre, una funcionaria va ser avisada a les 14 hores que l'endemà dissabte havia de fer 24 hores de servei, sense temps de poder buscar un cangur. El sindicat recorda, en una carta oberta enviada a la consellera, que a la resta de l'estat aquests treballadors estan rebent "el suport" de l'administració penitenciària.  "Posar directores al capdavant dels centres penitenciaris no serveix de res si després, enmig d'un estat d'alarma, amb les llars d'infants i les escoles tancades, sense possibilitat de trobar mainadera d'un dia per l'altre, mancats de suport d'un altre progenitor i amb el deure de preservar la salut de la gent gran, aboquem a qui es troba al capdavant d'una família monoparental, habitualment una dona, a una situació de desesperació", afirma la carta enviada a Capella.

Summary: Un sindicat de presons demana a Capella que retorni els permisos als treballadors de famílies monoparentals


El Vida Festival destinarà 24.000 euros a la lluita contra el coronavirus. L'import es repartirà de manera equitativa entre el Consorci Sanitari del Garraf, la iniciativa científica Jo em Corono i la Creu Roja. Aquests diners es van recaptar durant l'edició 2019, a través de l'acció 'Cada Got Suma', i s'havien d'invertir en treballs per millorar l'entorn de la Masia d'en Cabanyes de Vilanova i la Geltrú. Aquestes feines, que havien de començar aquest mes de març, s'han ajornat i es faran l'any vinent. "Tots els esforços que es puguin fer són pocs i ens sentim encoratjats per fer tot el que estigui a les nostres mans per ajudar a sortir d'aquesta situació el més aviat possible", han apuntat els responsables del festival en un comunicat. Els organitzadors han expressat tota la seva  "admiració i suport" envers el col·lectiu de sanitaris i els voluntaris "que treballen de manera heroica per combatre la malaltia". Així mateix han demanat a la ciutadania que actuï de forma responsable: "Sigueu consistents en el confinament per protegir-vos a vosaltres, als vostres familiars i entorn més proper", han apuntat. També han recordat que el festival manté la proposta Vida At Home, una iniciativa que porta a casa concerts de músics del cartell del VIDA 2020, així com d'altres que han participat en anteriors edicions. Aquestes actuacions es poden seguir a les xarxes socials del certamen cada dia a les set de la tarda.


Quan falten pocs minuts per les 17.14h una colla de grallers ha interpretat el toc de matines des del tram 37 i instants després s'ha fet silenci a la Diagonal. L'actor Toni Albà ha estat l'encarregat de donar la benvinguda i fer l'anunci del toc. Els manifestants també han abaixat les pancartes i banderes. Aquesta acció precedeix a l'espetec del coet que a les 17.14 hores trencarà el silenci i marcarà l'inici de la gran onada de so que anirà avançant i creixent progressivament des del tram 37 fins al 0. A mesura que l'onada avanci, els assistents aniran alçant les pancartes, cartells i missatges que hagin portat.  Un cop l'onada arribi al destí final, a l'alçada de Palau Reial, es farà caure un mur format per una infraestructura metàl·lica en què hi haurà representats el rei Felip VI, una roda de hàmster i el 155. Amb la caiguda del mur, que fa referència als obstacles superats i a superar, se simbolitzarà el concepte de República catalana com a objectiu final.

Summary: La Diagonal es queda muda amb el toc de matines dels grallers que marca el tret de sortida imminent a l'onada de so


La Xarxa Vives, que engloba 21 universitats de l’àrea lingüística catalana, ha fet públic aquest divendres a València un manifest en el qual assenyalen que el Corredor Mediterrani és una de les de les infraestructures “indispensables per al desenvolupament adequat i el creixement, a tots els nivells, dels territoris de l’Arc Mediterrani”. En aquest sentit, reclamen que els agents polítics reconeguin la necessitat de tenir un sistema de transport ferroviari competitiu, interoperable i sostenibls, prenent les mesures escaients per fer-lo realitat.  El text ha estat llegit pel rector de la Universitat Politècnica de València (UPV), Francisco J.  Mora, president de torn de la Xarxa, durant la inauguració de la jornada  ‘El corredor mediterrani, eix d'oportunitats’, amb la presència del president de la Generalitat Valenciana Ximo Puig. El text que han fet públiques les universitats remarca la gran activitat comercial i de transport de l’Arc Mediterrani com un punt neuràlgic en les relacions comercials amb l'exterior. En aquest sentit, reivindica la importància de la infraestructura per enfortir les activitats productives i comercials a  l’Arc Mediterrani i a Europa, “de manera que es contribueixi a un desenvolupament global de totes les zones implicades”. “Volem traslladar als futurs governants que no hi ha alternatives a l’excel·lència, entre les obligacions dels nostres governants es troben les de prioritzar el que és més beneficiós per al conjunt”, ha dit el rector de la UPV.  Mora ha afegit que si bé hi ha altres propostes de traçats ferroviaris que podrien servir per ajudar a crear un teixit productiu allà on no existeix o està en una fase poc avançada “en una situació amb recursos limitats potser convindrà prioritzar traçats que permetin optimitzar l’activitat econòmica de les regions amb més activitat exportadora i on els teixits productius estan ben assentats.”.  En aquest sentit ha conclòs que el més eficient és invertir “allà on el retorn a la societat està més assegurat”.  Així mateix, el rector ha ofert  als governants, empreses i societat la sapiència "l'expertesa" de les universitats que conformen la Xarxa tot indicant que compten amb un terç de les patent industrials d’explotació a l'estat espanyol.

Summary: La Xarxa Vives reclama als agents polítics que prioritzin "l'excel·lència" i apostin pel Corredor Mediterrani


El fenomen 'Angry Birds' es posa a prova després de l'èxit que va suposar primer el videojoc, ara fa deu anys, i després la seva adaptació cinematogràfica, el 2016. 'Angry Birds 2: La pel·lícula' recupera els ocells protagonistes de l'univers animal més acolorit de la cartellera i els seus aparents enemics, els porcs verds, tot i que aquesta vegada hauran d'unir forces davant un nou adversari. Thurop Van Orman i John Rice dirigeixen una cinta que estarà doblada en català. 'Este niño necesita aire fresco' s'estrena després de convertir-se en un fenomen a Alemanya. Es tracta d'un biopic del presentador i còmic alemany Hape Kerkeling. També arriba als cinemes l'última pel·lícula del director japonès guanyador d'un Oscar Yôjirô Takita, 'El cocinero de los últimos deseos'. Els ocells i porcs d''Angry Birds' hauran de fer front a Zeta, un ocell malvat que viu en una illa gelada i que té la intenció de llançar una bola de gel sobre l'illa on estan en Red i els seus companys. Noves amenaces i aventures de l'ocell vermell, caracteritzat pel seu mal geni, i dels seus amics Chuck, l'ocell groc hiperactiu, i en Bomb, el volàtil ocell negre. Peter Ackerman ('Ice Age 3: El origen de los dinosaurios') en firma el guió. 'Este niño necesita aire fresco'  Biopic basat en la vida del presentador i còmic alemany Hape Kerkeling, dirigit per Caroline Link. Hans-Peter (Julius Weckauf) és un nen de nou anys que malgrat creix en un entorn familiar harmònic a Alemanya el 1972, els problemes apareixen quan la seva mare cau en una depressió. El pare treballa de sol a sol, i ell es quedarà sovint a amb els seus avis. Gràcies a ells, el jove aconsegueix sobreviure al caos emocional que viu, utilitzant el seu sentit del humor per superar les seves penes i alhora fer riure als del seu voltant. Ha estat un dels fenòmens de l'últim any a Alemanya. Link va guanyar l'any 2011 l'Oscar a la millor pel·lícula de parla no anglesa per 'En un lugar de África'. 'El cocinero de los últimos deseos' Kazunari Ninomiya ('Cartas desde Iwo Jima') protagonitza l'última pel·lícula del director japonès guanyador d'un Oscar Yôjirô Takita pel film 'Despedidas'. Sasaki-san és un cuiner d'èxit però el seu perfeccionisme el porta a perdre el seu restaurant. Es dedicarà a la cuina per encàrrec, i una de les comandes serà especial perquè l'obligarà a descobrir una recepta d'un xef famós dels anys 30. La pel·lícula és l'adaptació de la novel·la de Keiichi Tanaka i està protagonitzada per Kazunari Ninomiya, Gou Ayano i Hidetoshi Nishijima.  'Una íntima convicción' Drama judicial francès inspirat en fets reals en què Nora (Marina Foïs) està convençuda de la innocència de Jacques Viguier (Laurent Lucas), acusat de l'assassinat de la seva dona. Per por a un error judicial, Nora convencerà a un lletrat perquè el defengui en el seu segon judici. Ambdós lluitaran contra la justícia, fins a convertir-se en una obsessió. El director Antoine Raimbault debuta en llargmetratge amb un guió escrit conjuntament amb Isabelle Lazard ('Stars 80'). Completen el repartiment Olivier Gourmet i Jean Benguigui. 'Chicos buenos' Comèdia estatunidenca amb tres nens de 12 anys que se les empesquen per aprendre a fer un petó. Al Max el conviden a la "festa de la morrejada", però mai ho ha experimentat. Amb els seus amics Lucas i Thor, agafen el dron dels seus pares –que tenen terminantment prohibit- per espiar una parella que teòricament s'està morrejant apassionadament. El dron no surt massa ben parat i es veuran obligats a entrar en una odissea, entre drogues i persecucions, per substituir l'aparell abans que el pare d'en Max se n'adoni. Dirigida per Gene Stupnitsky, està protagonitzada per Jacob Tremblay, Molly Gordon i Will Forte. 'Infierno bajo el agua' Una dona (Kaya Scodelario) es queda atrapada a casa seva a Florida després d'ignorar les ordres d'evacuació d'un huracà de categoria 5. Volia buscar el seu pare (Barry Pepper), desaparegut, però quan el troba es queden els dos atrapats per la inundació. La pujada de l'aigua, per causa del canvi climàtic, no serà l'únic problema: criatures depredadores s'apoderen de la casa. Dirigit pel cineasta francès Alexandre Aja, guardonat al festival de Sitges per 'Haute Tension' (2003), firmen el guió Michael i Shawn Rasmussen.  'Stuber Express' Comèdia estatunidenca que fa una paròdia del servei d'Uber. L'Stu (Kumail Nanjiani) és un tranquil i educat conductor que un bon dia recull un passatger (Dave Bautista) que resulta ser un policia que busca un assassí. Dirigida pel cineasta canadenc Michael Dowse, també formen part del repartiment Betty Gilpin ('Glow'), Mira Sorvino ('Poderosa Afrodita') i Iko Uwais ('Redada asesina').

Summary: Els ocells animats més coneguts de la cartellera tornen en català amb 'Angry Birds 2'


Chenoa ja ha venut un 90% de les localitats per al seu concert d'aquest dissabte 20 d'octubre a la Cúpula de les Arts. La cantant mallorquina serà l'encarregada d'obrir oficialment el nou equipament cultural de la ciutat de Girona al públic amb gairebé un ple absolut a les graderies. El concert de Chenoa també servirà per donar el tret de sortida al festival Úniques, que està organitzat per la mateixa empresa promotora de la cúpula. Pel que fa a la resta d'espectacles del festival, des de Circus Arts Foundation afirmen les entrades s'estan venent a bon ritme, però encara queden localitats disponibles. A banda de Chenoa, per la nova Cúpula de les Arts hi passarà Mont Plans, Núria Fergó, Lloll Bertran o les Azúcar Moreno. Cap de setmana d'estrena per a la Cúpula de les Arts de la ciutat de Girona, que aquest dissabte  30 d'octubre obrirà les seves portes de forma oficial amb el concert de Chenoa. A més, ho farà amb gairebé totes les entrades venudes, ja que hi ha un 90% de les localitats ocupades. El concert de Chenoa, que presentarà la seva gira +Humana, servirà per encetar el festival Úniques, un esdeveniment protagonitzat només per dones. El festival combinarà concerts i espectacles d'humor i s'allargarà fins al primer cap de setmana de desembre. Dins de la programació musical, per la nova carpa de Girona hi desfilaran Núria Fergó (dissabte 27 d'octubre), Beth (divendres 16 de novembre), la Húngara (dissabte 1 de desembre) i les Azúcar Moreno (diumenge 2 de desembre). Per altra banda, en l'àmbit més còmico-teatral la primera en estrenar l'espai serà Mont Planas amb el monòleg 'Sembla que rigui (el divendres 26 d'octubre), seguida per la Lloll Bertran (diumenge 28 d'octubre) i Antonia San Juan (dissabte 17 de novembre). Des de l'organització del festival asseguren que encara queden entrades per a tots els espectacles, tot i que es mostren satisfets pel bon ritme en la venda de localitats. Part dels beneficis de les entrades del festival es destinaran a l'Associació Espanyola Contra el Càncer (AECC). La Cúpula de les Arts compta amb un aforament màxim de 822 butaques i permet als espectadors veure l'artista des de qualsevol butaca. A més, la disposició circular de la graderia, que està dissenyada en format de circ, crea un escenari de 360 graus. 3.000 localitats venudes pel circ Charlie Rivel Un altre dels espectacles que també acollirà la Cúpula de les Arts és el circ Charlie Rivel, que farà parada a Girona durant les fires de Sant Narcís. De moment, l'empresa promotora de l'equipament ha anunciat que la posada a la venda de les entrades per aquest circ ha estat tot un èxit, perquè ja tenen 3.000 localitats ocupades. El circ de Charlie Rivel portarà diferents atraccions internacionals, com ara la malabarista francesa Françoise Rochais, que té el Rècord Guinness en malabars amb bastons, o el Trio Black Diamond que venen d'Etiòpia i combinen acrobàcies, equilibris i contusions. A més, comptarà amb una orquestra en directe, cosa que no passava a la ciutat de Girona des de fa 40 anys. Més de 500 persones visiten la carpa en la jornada de portes obertes Abans d'estrenar oficialment el nou equipament, des de l'empresa promotora van organitzar una jornada de portes obertes a les instal·lacions durant el dijous 18 d'octubre. Tot i que al llarg del dia la pluja va fer acte de presència, l'organització va registrar més de 500 visitants que es van acostar per veure la nova carpa de circ instal·lada a l'encreuament del carrer d'Emili Grahit amb la carretera de Barcelona.

Summary: El concert de Chenoa d'aquest dissabte a la Cúpula de les Arts ja ha venut un 90% de les entrades


Uns brètols han trencat el pal i han robat l'estelada que hi havia penjada al balcó de la seu de l'ADAC L'edifici es troba al número 2 de la pujada Sant Domènec, al barri vell de la ciutat, i també és la seu de l'ANC. Va passar la nit d'aquest dilluns. Els autors també van malmetre la paraula 'llibertat' que hi havia amb lletres grogues i de grans dimensions, arrencant la 'b' i trencant la part horitzontal de la primera 'l', i van arrencar llaços grocs de la zona. A altres punts de la ciutat també han desaparegut llaços i estelades. És el cas de l'estelada de grans dimensions que l'ANC Gironès havia penjat a les escales de l'antic edifici del seminari. Aquest vespre hi ha prevista una "gran enllaçada" per tornar a omplir la ciutat d'aquests símbols.  L'ANC del Gironès ha denunciat aquest dimarts una "retirada massiva" de llaços grocs i estelades de diferents punts de la ciutat. Entre els símbols que s'han tret, destaca l'estelada de grans dimensions (uns 7 metres de llarg i uns 5 metres d'amplada) que des de feia mesos l'entitat havia penjat a un edifici deshabitat a tocar del restaurant Le Bistrot, just on comencen les escales de l'antic seminari.  Carrers com el del Carme, la carretera de Barcelona o la plaça de la Independència han quedat sense llaços grocs. "Ja és casualitat i sospitós que durant mesos la ciutat hagi estat molt tranquil·la i que, a dos dies de la manifestació feixista de Borbonia i Vox d'aquest dijous 6 de desembre, (els llaços) hagin desaparegut", ha afirmat el coordinador de l'ANC Gironès, Tavi Casellas. "Han volgut fer una neteja a fons com perquè la gent que hi assisteixi no vegi que Girona és una ciutat groga", ha afegit. També ha confirmat que demà tenen previst denunciar el robatori de les dues estelades (la de la seu de l'ADAC i la de la pujada) als Mossos d'Esquadra.  Referent a la manifestació del 6 de desembre, des de l'ANC del Gironès creuen que el millor és fer "un Tortosa", referint-se a la reacció freda i indiferent que els tortosins van dedicar a la líder de Ciutadans a Catalunya, Inés Arrimadas, fa uns mesos.   Una "enllaçada massiva" a les vuit del vespre L'ANC Gironès participarà en la "gran enllaçada" que s'ha convocat a diferents punts de Catalunya aquest dimarts. A Girona es farà a les vuit del vespre a plaça Catalunya. Aquest serà el punt de trobada dels participants que després penjaran llaços grocs a la ciutat.

Summary: ACTUALIZACIÓ:Roben l'estelada i arrenquen lletres de 'llibertat' del balcó de la seu de l'ADAC de Girona


L'índex de vendes a les grans superfícies de Catalunya a preus corrents ha augmentat un 4,8% respecte al mateix mes de l'any anterior, segons ha informat aquest dilluns l'Institut d'Estadística de Catalunya (Idescat). Aquest creixement es deu a l'augment tant de les vendes de productes d'alimentació (4,6%) com de la resta de productes (4,9%). Així mateix, en els dos primers mesos de l'any, la variació de l'índex ha estat del 0,6% respecte al mateix període del 2015 a causa de la davallada de les vendes que es va registrar al mes de gener. Les vendes de productes d'alimentació han augmentat un 1,3%, mentre que les de la resta de productes han registrat un creixement més moderat (0,2%). A preus constants -eliminant l'efecte dels preus, l'índex de vendes mostra un increment interanual del 5,8% al febrer del 2016, motivat pel creixement intens dels productes no alimentaris (8,1%).

Summary: Les vendes a les grans superfícies de Catalunya augmenten un 4,8% al febrer


La secció quarta de l'Audiència de Girona ha condemnat un lampista que va intentar vendre, a través d'internet, una ampolla de gas refrigerant prohibit. L'acusat ha reconegut que va penjar un anunci oferint l'ampolla, d'entre 10 i 14 quilos, a canvi de 400 euros. El 21 de maig del 2014, la Guàrdia Civil li va intervenir la substància i la va enviar al laboratori central de duanes. L'anàlisi va concloure que l'ampolla contenia gas clorodifluorometà, també anomenat R-22 o HCFC-22, que està catalogada pel reglament europeu com a substància que esgota la capa d'ozó. Per això, l'han condemnat com a autor d'un delicte contra el medi ambient de risc contra la salut col·lectiva. Li han imposat una pena de 6 mesos de presó, multa de 1.440 i li prohibeixen treballar en instal·lacions d'aires contaminants durant 6 anys.  Inicialment, l'acusat s'enfrontava a una pena d'1 any de presó, a pagar una multa de 4.500 euros i a que l'inhabilitessin durant 6 anys per treballar com a lampista. Aquest dimarts, ha reconegut la seva culpabilitat a l'Audiència de Girona i fiscalia i defensa han arribat a un acord. El lampista ha reconegut que va penjar un anunci en una pàgina web venent per 400 euros una ampolla de gas refrigerant HCFC 22 no reciclat, d'entre 10 i 14 quilos. A l'anunci hi constaven les seves dades de contacte. Agents especialitzats en medi ambient de la Guàrdia Civil li van intervenir el gas el 21 de maig del 2014. Quan van enviar la substància a analitzar al laboratori central de duanes. L'anàlisi va concloure que l'ampolla contenia gas clorodifluorometà, una substància que esgota la capa d'ozó i que està catalogat per reglament europeu.  Finalment, l'ha condemnat com autor d'un delicte contra el medi ambient de risc contra la salut col·lectiva a mig any de presó –que no haurà de complir perquè no té antecedents-, 1.440 euros de multa i li prohibeixen, durant 6 anys, treballar en instal·lació o manipulació de gasos contaminants. El tribunal ha dictat de viva veu la fermesa de la sentència.

Summary: L'Audiència de Girona condemna un lampista per intentar vendre una ampolla de gas refrigerant prohibit per internet


Càritas Diocesana de Barcelona ha vehiculat la contractació de 30 persones aquest abril malgrat l'estat d'alarma. Un 53% han estat en el sector sanitari i social i la resta en el de serveis. L'entitat i Església pel Treball Decent demanen agilitat perquè les persones sense ingressos comptin amb una renda mínima. L'acompanyament per a la contractació s'ha dut a terme des del projecte 'Feina amb Cor', creat el 2013 per mitigar els efectes de la crisi del 2008. Càritas celebra l'aprovació del reglament de la Renda Garantida de Ciutadania però avisa que encara hi ha col·lectius que en queden exclosos. Per això, demana a la Generalitat que ampliï el seu abast si s'aprova l'Ingrés Mínim Vital, tenint en compte les persones en situació irregular. En el programa 'Feina amb Cor', la persona té un assessor que el guia durant sis mesos, participa en accions grupals per adquirir i potenciar competències, realitzar simulacres d'entrevistes i assisteix a diferents sessions on certa feina de manera activa, constant i autònoma. Aquests acompanyaments s'han fet de de forma online. S'han fet unes 220 accions setmanals, entre les quals hi ha entrevistes, assessoraments o píndoles de motivació. Encara hi ha 18 ofertes laborals per a les quals s’estan buscant possibles candidats.

Summary: Càritas de Barcelona vehicula la contractació de 30 persones durant el mes d'abril malgrat l'estat d'alarma


Els membres de l'equip de govern de l'Ajuntament de Manresa, que formen CDC i ERC, han decidit treballar el pròxim dijous, 12 d'octubre, tot i ser festiu a l'estat espanyol. La decisió s'ha pres davant la situació política que viu el país, i per donar resposta a les peticions plantejades pels treballadors municipals. En aquest sentit, el govern els ha ofert la possibilitat que dijous puguin assistir a la feina "de forma totalment individual i voluntària". Tot i això, l'Ajuntament no donarà servei al públic i només es podran realitzar feines d'oficina a porta tancada.

Summary: El govern municipal de l'Ajuntament de Manresa treballarà el 12 d'octubre


La Unió de Botiguers de la Seu d'Urgell (UBSU), l'Associació d'Empresaris de l'Alt Urgell (AEAU) i l'Associació d'Hostaleria de l'Alt Urgell (AHAU) han acordat amb l'ajuntament de la capital alturgellenca modificar l'ordenança municipal sobre rètols i publicitat. L'objectiu ha estat el de flexibilitzar aquesta normativa, aprovada al juliol de 2018, i evitar així que més d'un 80% dels locals de la ciutat haguessin de canviar els seus cartells. Un cop acceptades la majoria d'al·legacions que han presentat totes tres entitats, la xifra de negocis que s'haurà d'adaptar serà residual i, a més, ho podran fer en un termini de deu anys. Des del consistori preveuen aprovar el nou text en el pròxim ple del mes de març. Des de les associacions que aglutinen el sector comercial, hoteler i empresarial de la Seu d'Urgell i del conjunt de la comarca han mostrat la seva satisfacció amb els canvis que s'incorporaran a l'ordenança, alguns dels quals passen per permetre instal·lar cartells verticals o inclinats, mantenir l'ús de banderoles i tendals o ser més flexibles en l'orientació de les llums. Aquesta modificació també aixeca part de les restriccions que s'havien establert a la zona del polígon industrial, com ara la limitació de les mides i del nombre de rètols. La tresorera de l'AEAU, Emma Sanvisens, ha explicat que el nou equip de govern, format per JxCat i ERC, ha acceptat gairebé totes les al·legacions que havien presentat i ha detallat que, de tot plegat, se n'ha pogut parlar en el marc d'una taula intersectorial. A més, ha afegit que el que demanaven era poder disposar d'un ventall més ampli de possibilitats a l'hora de decidir sobre els rètols del seu negoci, sense deixar de banda la necessitat de comptar amb una regulació que en fixi els requisits que aquests han de complir. Per la seva banda, la secretària de l'UBSU, Rosa Ginesta, ha afirmat que l'anterior normativa implicava fer algun canvi a més d'un 80% dels locals de la ciutat, encara que en molts casos fos per "petites coses". En aquest sentit, ha assegurat que els pocs establiments que s'hauran d'adaptar tindran un període de deu anys per fer-ho, quan inicialment només se'n preveia un i posteriorment es va aconseguir allargar aquest marge a cinc anys.

Summary: Botiguers, empresaris i restauradors acorden amb l'Ajuntament  de la Seu d'Urgell flexibilitzar l'ordenança de rètols


Torrent creu que la visita de Rajoy és una "presa de pèl"  ACN Barcelona.-El portaveu parlamentari adjunt de JxSí, Roger Torrent, ha condemnat l'intent d'ocupació per part de membres d'Arran a la seu del PPC aquest dilluns. "Sense cap matís ni consideració", Torrent ha reiterat la condemna que ja van fer tant el PDeCAT com ERC hores després dels fets. "Aquest procés és i serà pacífic, democràtic i cívic com ho ha estat escrupolosament fins ara. O no serà", ha assegurat en roda de premsa des del Parlament. De fet, Torrent ha apuntat que el seu grup finalment s'ha sumat al text final, després de fer-hi esmenes, perquè tiri endavant un acord de la Junta de Portaveus de rebuig als fets d'aquest dilluns, a proposta dels populars. D'altra banda, Torrent ha assegurat que la visita del president del govern espanyol a Barcelona aquest dimarts és "una presa de pèl" perquè posa sobre la taula "promeses de fa dècades", que veuen "vagues, buides" i que per experiències auguren que no es compliran.  D'alguna manera, Torrent creu que Rajoy ha vingut a "comprar voluntat dels catalans, particularment dels empresaris del país", ha advertit Torrent en roda de premsa aquest dimarts. En exposar que tampoc les promeses de governs anteriors al de Rajoy s'han complert, Torrent ha qualificat les de Rajoy de "vagues i buides".  Torrent ha assegurat que l'anunci d'inversions d'aquest dimarts és el primer pas d'una "campanya pel 'no'" amb la intenció de carregar d'arguments els contraris a la independència, ja que "en el fons saben que hi haurà referèndum". "Plantegen la campanya amb voluntat de comprar voluntats a través de promeses vagues que no es compleixen mai", ha resolt el diputat de la coalició independentista.

Summary: JxSí condemna "sense cap matís ni consideració" l'intent d'ocupació d'Arran a la seu del PPC


La Comissió Dones i Ciència del Consell Interuniversitari de Catalunya (CIC), adscrita a la Secretaria d’Universitats i Recerca del Departament d’Empresa i Coneixement, ha publicat aquest dimarts un manifest consensuat amb totes les universitats catalanes, públiques i privades, amb motiu del Dia Internacional de les Dones que se celebra el dia 8 de març. En aquest manifest el CIC apel·la a la responsabilitat de les universitats per esdevenir no només un espai crític de denúncia de la desigualtat de gènere encara existent sinó també un espai de transformació social a l’hora d’afrontar i combatre la discriminació envers les dones, des del compromís amb polítiques efectives d’igualtat de gènere. "Aquest compromís és indissociable de la societat del coneixement que com a país volem construir i en el qual les universitats hi juguen un paper cabdal", diu el manifest. En aquest sentit, el manifest subratlla la necessitat de dotar la comunitat universitària de les eines necessàries per fer possible la incorporació d’una efectiva transversalitat de la perspectiva de gènere per combatre els estereotips i els rols androcèntrics.   Així, tot i que la incorporació de la perspectiva de gènere en la docència i la recerca universitàries és encara una assignatura pendent, el manifest destaca, com a fita important, l’informe pioner d‘AQU Catalunya que facilita que les titulacions universitàries catalanes puguin incorporar la perspectiva de gènere de manera capdavantera a Europa a partir del curs 2020-2021.        La Comissió Dones i Ciència del CIC, creada el 2005, té per missió impulsar i desenvolupar les polítiques d’igualtat de gènere en l'àmbit de l'educació superior i la recerca.

Summary: La Comissió de Dones i Ciència demana a les universitats un esforç per combatre la discriminació de gènere


El ministre d'Educació, Cultura i Esport, Íñigo Méndez de Vigo, ha defensat aquest dilluns que el trasllat de les obres del Museu de Lleida a Sixena s'està fent amb "professionalitat". "Les coses s'han fet correctament, amb intel·ligència i prudència. I el més important en un estat de dret, que és complint les resolucions judicials", ha argumentat Méndez de Vigo, que ha apuntat que hi ha funcionaris del Departament de Cultura supervisant l'operació i que l'està fent la mateixa empresa que ja va participar en l'entrega d'altres peces que estaven al MNAC. El ministre ha recordat que ell sempre havia dit que respectaria les decisions judicials, perquè "és el normal i el que ha de ser". També ha recordat que ell va interposar un recurs contra la segona providència del jutge per garantir els drets de la Generalitat, però ha remarcat que això en cap cas suposava la paralització de la sentència.  Sobre la petició de l'alcalde de Lleida, Àngel Ros, perquè paralitzés el trasllat, ha insistit que ell ha mantingut correspondència amb ell i amb molta altra gent i sempre ha dit el mateix, "que s'havien de complir les sentències". "I les sentències s'han complert", ha reblat.

Summary: Méndez de Vigo defensa que el trasllat de les obres a Sixena es fa amb "professionalitat, intel·ligència i prudència"


La Unitat de certificació d'exportacions de sanitat animal de Lleida ha tramitat 300 certificacions els sis primers mesos de funcionament. Són d'un total de 50 empreses agroalimentàries de la demarcació i de la Franja. Els certificats són de partides de carn de boví i vedells vius, pollets, carn de porcí, alfals deshidratats, i menjar per a mascotes. A tall "anecdòtic" també se n'han tramitat per a magdalenes, formatges i truites de patates. El subdelegat de govern espanyol, José Crespín, ha assegurat que una vegada es posi a la pràctica el Brèxit, aquesta xifra de certificacions es multiplicarà ja que el Regne Unit deixarà de ser un país comunitari i el volum de productes d'origen animal que s'hi exporten des de Lleida és important. Amb la posada en marxa de la Unitat de certificació d'exportacions de sanitat animal de Lleida, els empresaris ramaders de la demarcació poden exportar a tercers països animals vius; productes d'origen animal de consum humà com la carn els ous o la llet; productes d'origen animal de no consum humà com la llana o les pells; productes destinats a l'alimentació animal com l'alfals, matèries primers, pinsos i compostos; medicaments veterinaris i productes zoosanitaris. La Unitat també pot tramitar la certificació de mascotes que viatgen a tercers països.  Segons les dades facilitades pel cap de la Unitat, Miquel Molins, des de maig, mes en que es va posar en marxa, fins a l'octubre, s'ha donat servei a més de 50 empreses de Lleida i la Franja de Ponent que certifiquen les exportacions a tercers països a través de l'aplicació CEXGAN del Ministeri d'Agricultura. Aquesta aplicació s'utilitza per dur a terme el procediment de certificació d'exportació de productes d'origen animal o alimentació animal a mercats de tercers països. La Unitat, ha certificat en aquests 6 mesos d'activitat l'exportació de 8 milions de tones d'alfals deshidratat a la Xina i ha tramitat també uns 40 certificats per exportar pinsos i productes d'alimentació animal. En aquest mateix període, també ha tramitat l'exportació d'animals vius com ara vedells al Marroc i Tunísia, pollets d'un dia al Marroc i ha tramitat 120 certificats d'exportació de més de 2 milions de tones de productes càrnics de porc a països com Sèrbia, Filipines, Hong Kong i Bòsnia-Herzegovina, entre d'altres. També ha certificat l'exportació de productes càrnics d'aviram als Estats Units i Emirats Àrabs i productes càrnics de bovins a Argèlia. Pel que fa a elaborats càrnics, la Unitat ha tramitat 25 certificats d'exportació a països com Costa de Marfil, República Dominicana, Siri Lanka o Camreún. Segons Crespín, en breu, la Unitat podrà emetre certificacions d'exportacions de productes càrnics del porcí  de les empreses lleidatanes autoritzades a la Xina ja que s'ha reconegut la signatura per part del Ministeri d'Agricultura i de les autoritats xineses per emetre aquestes certificacions. En aquest sentit, segons el subdelegat, s'han marcat el repte de continuar amb la tasca de divulgació de la Unitat i ampliar la plantilla passant de 3 a 6 funcionaris per atendre el volum d'activitat, ja que amb el Brèxit es preveu que el volum de certificacions es multipliqui. Les certificacions per exportar productes relacionats amb la sanitat animal a tercers països es tramitaven fins al maig a la delegació de govern espanyol a Catalunya. L'important pes del sector ramader lleidatà i el fet que fos una vella demanda del sector va permetre impulsar, per part de la mateixa delegació i de la subdelegació, la creació de la Unitat amb l'objectiu de facilitar aquests tràmits als ramaders lleidatans.

Summary: La Unitat d'exportacions de sanitat animal de Lleida tramita 300 certificacions els sis primers mesos de funcionament


El Tren dels Llacs entre Lleida i la Pobla de Segur (Pallars Jussà) interromp el servei des d'aquest dissabte i durant cinc setmanes per evitar les altes temperatures, ja que el tren històric que fa el trajecte no disposa d'aire condicionat. Aquesta és una mesura  que s'ha pres cada temporada però aquest estiu la suspensió s'hauria pogut evitar amb la posada amb marxa dels nous combois comprats per Ferrocarrils de la Generalitat (FGC) per a la línia de la Pobla. Aquests trens, però, encara no tenen data d'estrena perquè no disposen per part de Foment de l'homologació tècnica necessària per poder circular pels 1,9 quilòmetres de la línia que discorren per la ciutat de Lleida. Inicialment la Generalitat va anunciar que es posarien en marxa el 30 d'abril. Dissabte passat, 9 de juliol, va ser l'últim trajecte del tren  històric entre Lleida i la Pobla de Segur. Si abans no es poden estrenar els nous combois, l'oferta turística del Tren dels Llacs no es reprendrà fins el 20 d'agost.  El retard en la posada en marxa dels nous trens està creant molt malestar i incertesa al territori, ja que s'esperaven abans de l'estiu per poder aprofitar l'oferta en l'època de màxima afluència de visitants. Així ho ha expressat aquest dissabte el president del Consell Comarcal del Pallars Jussà, Constantí Aranda, que considera l'endarreriment com un "important contratemps", sobretot per al sector turístic. A més, ha lamentat que el Govern no hagi atès la demanda d'estrenar els combois per a la ruta del Tren dels Llacs en el tram entre Balaguer i la Pobla, evitant d'aquesta manera el pas per la ciutat de Lleida, que és on falta l'homologació. Petició formal a la subdelegació del Govern espanyol a Lleida per accelerar el procés "S'han de posar les piles tots", ha dit Aranda, començant per l'Agència Estatal de Seguretat Ferroviària, que és l'ens que ha d'autoritzar la circulació dels trens pels 1'9 quilòmetres de vies que formen part de la xarxa ferroviària d'interès general a la ciutat de Lleida. "No ha de ser tan complicat verificar uns vehicles nous que ja estan funcionant a altres llocs d'Europa, en països tan poc sospitosos de no fer les coses bé com Holanda o Bèlgica", ha afegit. És per això que, segons el president del Consell Comarcal del Pallars Jussà, "veig poca voluntat de fer les coses el més ràpid possible". Davant d'aquesta situació, Aranda ha anunciat que el Consell adreçarà una carta formal a la subdelegada del Govern espanyol a Lleida en funcions, Inma Manso, perquè intercedeixi amb Foment i "tot plegat s'agilitzi el màxim possible". El Consell d'Alcaldes del Pallars Jussà ja va acordar la setmana passada sol·licitar a la Secretaria d'Insfraestructures i Mobilitat i al President de Ferrocarrils de la Generalitat de Catalunya l'entrada en funcionament immediata dels nous trens. FGC va comprar els dos combois a la firma suïssa Stadler per 9,4 milions. Es van fabricar expressament adaptats a les característiques d'aquesta línia: d'ample ibèric i de tracció dièsel, ja que no està electrificada. El primer tren va arribar a Lleida a mitjans de gener i el segon un mes després.

Summary: El Tren dels Llacs entre Lleida i la Pobla de Segur interromp el servei per les altes temperatures


El vicepresident i conseller d'Economia i Hisenda, Oriol Junqueras, ha assegurat que afronta el viatge a Madrid amb "poques expectatives" després dels últims recursos que el govern espanyol ha presentat al Tribunal Constitucional, si bé ha apuntat que té "la millor predisposició". En una visita a l'Hospitalet de Llobregat, Junqueras ha dit que defensarà els "esforços" que ha fet la Generalitat tant en la reunió amb la vicepresidenta Soraya Sáenz de Santamaria com en el Consell de Política Fiscal i Financera (CPFF). Respecte la trobada bilateral, ha admès les divergències sobre el procés sobiranista però ha afirmat que "és possible que en alguns elements hi hagi acord". Pel que fa a la trobada del CPFF, Junqueras ha recordat que l'AIREF i l'IGAE –organismes dependents del Ministeri d'Hisenda- han avalat que Catalunya pugui disposar d'un objectiu de dèficit superior al 0,7%.

Summary: Junqueras afronta el viatge a Madrid amb "poques expectatives" però amb "la millor predisposició" de defensar els "esforços" del Govern


La líder de Cs a Catalunya, Lorena Roldán, ha advertit aquest diumenge que "els ciutadans de Barcelona tenen por de sortir al carrer". Segons Roldán, hi ha "persones amb catanes a plena llum del dia", i d'altres que "cometen il·legalitats". La líder de la formació taronja ha acusat l'alcaldessa Ada Colau de cometre una "gran irresponsabilitat" i portar "anys mirant cap a una altra banda, amb una actitud passiva". "Ha provocat un efecte crida, estem molt preocupats", ha afirmat Roldán, que també ha carregat contra el Govern i l'executiu espanyol per no fer prou per la seguretat a Barcelona. Roldán ha advocat per una reforma del codi penal per castigar la reincidència.  Segons la líder de Cs, és una "gran irresponsabilitat" que el ministre espanyol d'Interior, Fernando Grande-Marlaska, "digui que el que cal és canviar-se la cartera de butxaca".

Summary: Roldán: "Els ciutadans de Barcelona tenen por de sortir al carrer, hi ha persones amb catanes"


Escòcia reimposarà la quarantena obligatòria de 14 dies per a tots els viatgers que provinguin d'Espanya. Així ho ha anunciat la seva primera ministra, Nicola Sturgeon, que a través de Twtter ha explicat que s'ha pres la decisió després d'haver analitzat les darreres dades d'evolució de l'epidèmia d'aquest dissabte. De la mateixa manera, la BBC assegura l'executiu de Boris Johnson preveu aplicar la mateixa mesura a Anglaterra en les properes hores. "Això demostra que aquests assumptes estan subjectes a canvis a curt termini, el meu consell es tenir precaució amb els viatges no essencials a l'estranger", ha dit Sturgeon.

Summary: Anglaterra i Escòcia reimposaran la quarantena obligatòria als viatgers provinents d'Espanya


La campanya d'estiu permetrà contractar fins a 86.500 persones a Catalunya entre juny, juliol, agost i setembre, segons l'empresa de recursos humans especialitzada en treball temporal, Randstad. La xifra suposarà un nou estiu rècord en contractació, per setè any consecutiu, amb la majoria de feines oferint-se en comerç, hostaleria, transport i entreteniment. L'augment suposa un 7% més respecte a l'estiu anterior, i és molt superior a la del 2010, quan es contractaven unes 47.500 persones. La major part dels contractes es faran a Barcelona (9,4%) i Lleida (5%), però també creixerà la contractació Girona i Tarragona. La majoria de feines són al sector turisme, especialment en comerç, transport, hostaleria i oci i entreteniment.

Summary: La campanya d'estiu superarà les 86.500 contractacions i batrà un rècord per setè any consecutiu


Òmnium Cultural ha denunciat aquest dimecres que els escorcolls de la Guàrdia Civil a la seu del passat 15 de març buscaven "estendre una ombra de dubte" i "criminalitzar l'entitat". En un comunicat difós després que hagin recuperat el material requisat fruit de l'escorcoll, Òmnium ha afirmat que els investigadors han conclòs que l'entitat "no està implicada en cap trama de malversació" vinculada a l'1-O i que "no hi ha constància" de pagaments de la Generalitat a Òmnium per finançar el referèndum. Amb tot, han destacat que l'atestat policial manté que la implicació amb l'1-O de "cridar a la població a mobilitzar-se en actitud serena i alegre". Entre la documentació recuperada requisada per la Guàrdia Civil hi ha la comptabilitat del 2016 al 2018, tres telèfons mòbils, 10 gigues de documentació i 320 d'imatges. De fet, segons l'advocada Marina Roig el fet que l'atestat defineixi que es va cridar a mobilitzar-se en actitud "serena" i "alegre" desacredita l'acusació de rebel·lió del president d`Òmnium, Jordi Cuixart. La nota de premsa enviada per Òmnium concreta que el jutjat d'instrucció número 13 ha retornat el material requisat durant l'escorcoll del passat 15 de març que va allargar-se durant 12 hores. L'entitat recorda que durant aquest temps es va retenir set treballadors i alguns membres de la direcció, que els agents van emportar-se un telèfon mòbil personal i "segrestar" el correu electrònic de quatre treballadors.

Summary: Òmnium recull el material requisat per la Guàrdia Civil i denuncia que els escorcolls buscaven "criminalitzar l’entitat"


El G-7 ha acabat en fracàs per la decisió del president dels Estats Units, Donald Trump, de retirar el seu suport al comunicat final de la reunió arran d'una polèmica sobre comerç internacional i aranzels. Tot i que els líders dels EUA, el Regne Unit, França, Alemanya, Itàlia, el Canadà i el Japó ja havien arribat a un acord de mínims sobre la trobada, Trump s'ha fet enrere i ha acusat el primer ministre canadenc, Justin Trudeau, de ser "molt deshonest i dèbil". La polèmica ha sorgit arran de l'actitud de Trudeau durant la roda de premsa posterior al G-7. Preguntat sobre les relacions comercials amb els EUA i la possibilitat d'incloure al Nafta, l'acord de lliure comerç d'Amèrica del Nord, una clàusula que permeti retirar-se'n cada cinc anys, Trudeau ha dit que els canadencs són "educats i raonables" però no es deixaran "empentar".  Les paraules del primer ministre del Canadà han enfurismat Trump, que ja havia marxat de la cimera del G-7, camí de Singapur, on està previst que es faci la reunió històrica entre els EUA i Corea del Nord. Com és habitual, Trump ha reaccionat a Twitter, acusant Trudeau d'actuar com un a "sumís dèbil" durant les reunions del G-7 per després criticar-lo en roda de premsa, una actitud que, segons l'inquilí de la Casa Blanca, és "deshonesta".  "Basant-me en les declaracions falses d'en Justin (Trudeau) durant la seva roda de premsa, i en el fet que el Canadà imposa aranzels massius als nostres ramaders, treballadors i empreses dels EUA, he donat instruccions als representants dels Estats Units perquè no donin suport al comunicat final ja que els aranzels en vehicles inundaran el mercat nord-americà!", ha dit Trump a Twitter.  La reunió del G-7 ja havia començat amb mala maror, perquè Trump havia demanat que hi participés, també, Rússia. El G-7 no es troba amb Vladímir Putin, en el marc del G-8, des de la crisi de Crimea. Itàlia, ara sota el govern populista del Moviment Cinc Estrelles i l'extrema dreta de la Lliga Nord, per primera vegada es va alinear, també, amb Trump, i no amb els seus socis europeus en aquesta qüestió.  A més, la trobada es feia després que els EUA anunciessin aranzels a l'acer i l'alumini de la Unió Europea, el Canadà i Mèxic, una decisió que va comportar que Brussel·les imposés, per la seva banda, impostos a la importació de determinats productes nord-americans com els texans o les motocicletes, entre d'altres. El Canadà també imposarà altres aranzels com a contrapartida. Per Trump, si hi ha una "guerra comercial", Washington guanyarà "milers de vegades" a la resta.  Trump va explicar als periodistes que ell havia demanat als socis del G-7 que entre ells no s'apliquessin cap mena d'aranzels, i havia advertit que fins ara els EUA han estat com la "guardiola del porquet de la que tothom roba". El comunicat, que finalment no s'ha pogut firmar pel rebuig dels EUA, apostava per un comerç internacional "lliure, just i mútuament beneficiós". La Unió Europea també havia participat a la reunió a través del president del Consell, Donald Tusk, i el de la Comissió, Jean-Claude Juncker.

Summary: Fracàs al G-7: Trump retira els EUA del comunicat final i acusa Trudeau de ser "deshonest i dèbil"


La responsable de l'àrea territorial de la direcció executiva del Partit Demòcrata (PDeCAT), Maria Senserrich, troba "correcte" que el president del Parlament, Roger Torrent, hagi ajornat el ple d'investidura. En una tertúlia amb exdiputats a 'El matí' de Catalunya Ràdio, la qui va ser la número 27 a les llistes de JxCat per Barcelona ha opinat que la decisió de Torrent s'entén perquè els "tempos" no jugaven a favor de l'independentisme aquest dimarts. "És un ajornament, que no vol dir una anul·lació del ple", ha afegit Senserrich. A més, la qui va ser diputada de JxSí en l'anterior legislatura sí que ha demanat que se sàpiga fins quan durarà l'ajornament: "No podem estar sempre pendents del TC", ha argumentat. Senserrich ha subratllat que l'ajornament del ple era un dels escenaris "possibles" i que estava "damunt la taula", de manera que "no era descartable al 100%". En la tertúlia, la membre de l'executiva del PDeCAT ha reiterat el seu "respecte" per Torrent, tot i que ha avisat que no es pot anar sempre a remolc del TC: "Si no, sempre s'inventaran alguna cosa per impedir que s'investeixi Puigdemont", ha remarcat. El propi compte oficial del PDeCAT a Twitter ha piulat la frase de Senserrich acompanyada d'una imatge de la taula de debat.

Summary: Senserrich (PDeCAT) troba "correcte" que Torrent ajorni la investidura


Un total de 5.588.095 estan cridats a votar aquest diumenge en les eleccions espanyoles en 8.373 meses repartides per 2.712 col·legis electorals, segons dades de la delegació del govern espanyol a Catalunya. El 28-A els catalans escolliran 48 dels 350 diputats del Congrés i 16 senadors, 4 per província. On hi haurà més col·legis electorals és a la província de Barcelona amb 1.609 col·legis i 5.970 meses; seguida de la de Girona amb 393 col·legis i 830 meses;  Tarragona amb 372 col·legis i 1.010 meses; i finalment Lleida amb 338 col·legis i 563 meses. En total, als col·legis arribaran uns 50 milions de paperetes de les diferents candidatures que es presenten a les eleccions.  Segons el comunicat de la delegació del govern espanyol a Catalunya, s'han mobilitzat 5.934 agents per a la jornada electoral: 946 del cos de la policia espanyola, 988 de la Guàrdia Civil i 4.000 dels Mossos d'Esquadra. A més, a aquest dispositiu s'hi afegiran els que posin les policies locals de cada municipi. El total de catalans cridats a les urnes són 5.558.095 persones, que suposen 68.319 electors més que en les últimes eleccions espanyoles, el juny del 2016. Un total de 239.736 corresponen al Cens d'Electors Residents Absents (CERA), és a dir, que viuen a l'estranger. Per províncies, hi ha 4.178.899 electors a la de Barcelona; 571.783 a la de Tarragona; 522.857 a la de Girona; i 314.556 a la de Lleida. En aquestes eleccions, els catalans escolliran 48 diputats del Congrés, un més que en les últimes eleccions del juny del 2016. Concretament, són 32 diputats per Barcelona; 6 per Girona, 4 per Lleida i 6 per Tarragona. Pel que fa als senadors, se'n escolliran 16, quatre per província.  Les votacions començaran a les 9 hores de diumenge, tot i que els col·legis electorals estaran oberts abans per constituir les meses electorals i verificar que no hi ha problemes amb el material electoral. La votació acabarà, com és habitual, a les 20 hores, tot i que si queda alguna persona dins del local electoral, el president o presidenta de la mesa li permetrà votar. Des de l'aprovació de la Constitució s'han celebrat un total de 12 eleccions espanyoles: el 1979, 1982, 1986, 1989, 1993, 1996, 2000, 2004, 2008, 2011, 2015 i 26 de juny 2016. En només una ocasió, la darrera, s'han repetit els comicis davant la impossibilitat de formar govern.

Summary: 8.373 meses en 2.712 col·legis electorals perquè puguin votar més de 5,5 milions de catalans


La jutgessa de Vic que aquest dimecres va aturar la tala d'arbres de la Rambla de l'Hospital ha decidit aixecar la suspensió aquest mateix dijous al migdia. El motiu determinant ha estat l'informe que han elaborat els Agents Rurals després d'haver inspeccionat els arbres aquest matí. De fet, els tècnics no han trobat cap niu d'espècie protegida. Sí que han trobat, però, un niu amb ous de cadernera, el qual han traslladat a un centre de recuperació per tractar-se d'una espècie de fauna salvatge no protegida. Amb la suspensió de la mesura cautelar emesa per la jutgessa, l'empresa que s'encarregava de les obres de remodelació de la via podrà continuar amb els treballs. Segons fonts del consistori, l'únic arbre que té un niu d'espècie protegida és un xiprer amb un niu de gafarrons que ja tenien identificat des d'un bon principi. Aquest arbre de moment no el tallaran. La mesura cautelar de la magistrada va arribar com a resultat d'una denúncia que va interposar una veïna que considerava il·legal tallar els arbres amb nius en ple procés de nidificació.

Summary: La jutgessa aixeca la mesura cautelar que impedia seguir amb la tala dels arbres de la Rambla de l'Hospital de Vic


El Govern ha aprovat destinar 9,4 MEUR al contracte programa amb la Fundació i2CAT per al període 2020-2023 amb l'objectiu de consolidar aquest centre com a referent de la recerca i la innovació digital a Catalunya. La inversió ha de permetre assolir cinc objectius estratègics: incrementar l'excel·lència en la generació de coneixement i millorar el posicionament de recerca a escala internacional, impulsar i generar aliances dins l'ecosistema de recerca i innovació de Catalunya, millorar l'impacte de les activitats de transferència de tecnologia i de coneixement al sector privat, consolidar la viabilitat i sostenibilitat econòmica de l'entitat i captar i desenvolupar talent digital.     Aquests cinc objectius es concreten en 15 objectius operatius com liderar la preparació de nous projectes europeus aprofitant el posicionament del centre en àmbits com el 5G, incrementar la captació de fons públics competitius, principalment les dels programes de recerca europeu H2020 i Horizon Europe; i generar, captar i retenir talent investigador de referència local i internacional, entre d'altres.  Per tot plegat, el Departament de Polítiques Digitals i Administració Pública aportarà al centre de recerca unes quantitats anuals destinades a despeses de funcionament (2 MEUR el 2020; 2,4 el 2021 i 2022; i 2,6 MEUR el 2023) que també han de permetre obtenir recursos per al desenvolupament de l'activitat de recerca i innovació.

Summary: El Govern destina 9,4 MEUR a consolidar el centre i2CAT com a referent de la recerca i la innovació digital


Els Centres de Distribució d'Aliments (CDA) de comarques gironines han atès durant l'any 2017 8.658 famílies. Una xifra similar a la registrada durant els darrers anys (el 2016 hi van acudir 8.393 famílies i al 2015, 8.626), que confirma l'estabilització del nombre de persones que acudeixen a aquests centres. Els CDA funcionen com si fossin supermercats però les persones que hi acudeixen en lloc de pagar amb diners, ho fan amb punts que els reparteixen segons les seves necessitats. El gerent dels CDA a la demarcació, Caye Gómez, ha destacat que un 37% dels usuaris són menors de 16 anys i que això comporta que a l'hora d'escollir els productes que formen la cistella de cada família es faci "pensant que hi ha menors a càrrec" i, per tant, han de garantir una alimentació bàsica completa per assegurar el bon creixement dels infants i adolescents. Els Centres de Distribució d'Aliments (CDA) de comarques gironines han atès durant l'any 2017 8.658 famílies. Una xifra similar a la registrada durant els darrers anys (el 2016 hi van acudir 8.393 famílies i al 2015, 8.626), que confirma l'estabilització del nombre de persones que acudeixen a aquests centres Tot i això, un 22,3% de les famílies que durant el 2017 han utilitzat els CDA hi han entrat durant aquest mateix any. Això es deu al fet que "una de cada cinc famílies" que el 2016 visitava els CDA ha millorat la seva situació econòmica i ja no necessita seguir dins del programa. En paral·lel, al llarg de 2017 s'ha detectat a un nombre similar de persones que el seu nivell d'ingressos no els permetia comprar tot el menjar que necessitaven i els serveis socials els han redirigit als CDA. Un 98% amb què compten els CDA venen derivats dels serveis socials. Segons el gerent, això assegura que hi ha una "atenció del sistema públic" de les famílies i que també es responsabilitzen de fer-ne un seguiment. En aquest procés també detecten quan hi ha una millora de la seva situació econòmica i en quin punt poden sortir del programa. Igualment, ha remarcat que també es fa un acompanyament des de Càritas Diocesana, que és l'entitat que gestiona els CDA.   A les comarques gironines, hi ha onze CDA distribuïts per diferents punts de la demarcació. Compten amb la participació de 233 voluntaris que ajuden a les famílies a l'hora d'escollir productes a la seva cistella de menjar i també a l'hora de pagar amb els punts que tinguin, en funció de la seva situació i del nombre de persones a la llar.   La major part dels aliments que es distribueixen als CDA provenen del Banc dels Aliments, però també hi col·labora la Generalitat de Catalunya i la Unió Europea amb la donació de diferents productes. De tota manera, per tal de garantir que totes les famílies poden emportar-se una cistella equilibrada en la piràmide d'aliments, els CDA han de comprar aquell menjar que escasseja més. Durant el 2017 van destinar 644.732 euros en la compra d'aliments, 55.000 més que l'any passat.   Part d'aquest augment es deu al fet que l'oli s'ha encarit i això ha fet que les administracions reduïssin la seva aportació d'aquest producte i, per tant, el CDA hagi hagut d'invertir més recursos per assegurar que totes les famílies podien agafar una ampolla per a la seva cistella.   Canvis en el model d'assistència   Els Centres de Distribució d'Aliments van néixer a comarques gironines però ja s'han estès per tot Catalunya, Navarra, el País Basc i també altres països d'Europa. De tota manera, el gerent assegura que ara estan estudiant maneres innovadores per canviar el sistema d'atenció. En aquesta línia, es tracta de preveure escenaris de futur ja que la posada en funcionament de la renda garantida "pot afectar a persones que no caldrà que siguin ateses" als CDA. Per això buscaran adaptar-se a noves situacions per tal de "repensar en com un projecte innovador pot ser igual d'innovador" en un escenari diferent.   La directora dels Serveis Territorials de Treball, Afers Socials i Famílies de Girona, Marta Casacuberta ha assegurat que l'objectiu de la Generalitat i de la resta de les administracions ha de ser treballar "perquè les situacions que ara provoquen" l'aparició de nous usuaris "desapareguin" i poder acabar tancant els CDA.   El gerent dels CDA, Caye Gómez, creu que "no té massa sentit" mantenir-los com "una mesura estesa en el temps" ja que van néixer com una "solució temporal" per ajudar a aquelles famílies que no podien comprar tots els aliments que necessitaven. Aleix Freixas Torras 15:56 (fa 45 minuts) per a usuari  Els Centres de Distribució d'Aliments (CDA) de comarques gironines han atès durant l'any 2017 8.658 famílies. Una xifra similar a la registrada durant els darrers anys (el 2016 hi van acudir 8.393 famílies i al 2015, 8.626), que confirma l'estabilització del nombre de persones que acudeixen a aquests centres Tot i això, un 22,3% de les famílies que durant el 2017 han utilitzat els CDA hi han entrat durant aquest mateix any. Això es deu al fet que "una de cada cinc famílies" que el 2016 visitava els CDA ha millorat la seva situació econòmica i ja no necessita seguir dins del programa. En paral·lel, al llarg de 2017 s'ha detectat a un nombre similar de persones que el seu nivell d'ingressos no els permetia comprar tot el menjar que necessitaven i els serveis socials els han redirigit als CDA. Un 98% de les famílies que són usuàries dels CDA venen derivats dels serveis socials. Segons el gerent, això assegura que hi ha una "atenció del sistema públic" de les famílies i que també es responsabilitzen de fer-ne un seguiment. En aquest procés també detectaran quan hi ha una millora de la seva situació econòmica i detectar ràpidament en quin punt poden sortir del programa. Igualment, han remarcat que també hi ha un acompanyament des de Càritas Diocesana, que és l'entitat que gestiona els CDA. Per altra banda, un 64% de les famílies tenen fills menors d'edat, fet que comporti que el 37% dels usuaris que tenen els CDA siguin menors de 16 anys i el gran gruix d'infants i adolescents es situa entre els 3 i els 16 anys. El problema d'aquesta alta persistència d'infants i joves és que les cistelles estaven pensades com un suplement alimentari, però ara s'ha de calcular que les famílies comptin amb tots els aliments necessaris per assegurar un bon creixement dels menors d'edat. Més de 200 voluntaris A les comarques gironines, hi ha onze CDA distribuïts per diferents punts de la demarcació. Compten amb la participació de 233 voluntaris que ajuden a les famílies a l'hora d'escollir productes a la seva cistella de menjar i també a l'hora de pagar amb els punts que tinguin, en funció de la seva situació i del nombre de persones a la llar. La major part dels aliments que es distribueixen als CDA provenen del Banc dels Aliments, però també hi col·labora la Generalitat de Catalunya i la Unió Europea amb la donació de diferents productes. De tota manera, per tal de garantir que totes les famílies poden emportar-se una cistella equilibrada en la piràmide d'aliments, els CDA han de comprar aquell menjar que escasseja més. Durant el 2017 van destinar 644.732 euros en la compra d'aliments, 55.000 més que l'any passat. Part d'aquest augment es deu al fet que l'oli s'ha encarit i això ha fet que les administracions reduïssin la seva aportació d'aquest producte i, per tant, el CDA hagi hagut d'invertir més recursos per assegurar que totes les famílies podien agafar una ampolla per a la seva cistella. Canvis en el model d'assistència Els Centres de Distribució d'Aliments van néixer a comarques gironines però ja s'han estès per tot Catalunya, Navarra, el País Basc i també altres països d'Europa. De tota manera, el gerent assegura que ara estan estudiant maneres innovadores per canviar el sistema d'atenció. En aquesta línia, es tracta de preveure escenaris de futur ja que la posada en funcionament de la renda garantida "pot afectar a persones que no caldrà que siguin ateses" als CDA. Per això buscaran adaptar-se a noves situacions per tal de "repensar en com un projecte innovador pot ser igual d'innovador" en un escenari diferent. La directora dels Serveis Territorials de Treball, Afers Socials i Famílies de Girona, Marta Casacuberta ha assegurat que l'objectiu de la Generalitat i de la resta de les administracions ha de ser treballar "perquè les situacions que ara provoquen" l'aparició de nous usuaris "desapareguin" i poder acabar tancant els CDA. El gerent dels CDA, Caye Gómez, creu que "no té massa sentit" mantenir-los com "una mesura estesa en el temps" ja que van néixer com una "solució temporal" per ajudar a aquelles famílies que no podien comprar tots els aliments que necessitaven.

Summary: El nombre de famílies que utilitzen el Centre de Distribució d'Aliments s'estabilitza a comarques gironines


El Museu d'Art Modern de Ceret inaugura aquest divendres l'exposició 'Dalí: Eurêka', una mostra amb més de 300 peces que revelen la influència que va tenir la ciència en l'obra del pintor Salvador Dalí. L'exposició compta amb 25 pintures cedides per museus i col·leccions privades però també s'hi poden veure objectes, dibuixos o manuscrits elaborats pel propi artista així com obres de Man Ray, Buñuel o Robert Descharnes. El geni es va interessar per totes les disciplines científiques, des de l'astrofísica a la teoria de la relativitat passant per la psicoanàlisi i la genètica. El comissari de l'exposició, Jean–Michel Bouhours, remarca que "la ciència serveix per llegir la seva obra perquè des de la seva joventut Dalí va estar molt interessat en ella".  El 27 d'agost de 1965 Dalí va fer el seu "viatge triomfal" a Ceret. Durant la jornada va protagonitzar una sonada "resurrecció " en una cripta medieval. Una 'actuació' que va servir per inaugurar un periple que va acabar a l'estació de Perpinyà, el 'centre del món' de la seva pròpia cosmologia.  La mostra, que s'inaugura aquest divendres al museu d'art de la població, vol recordar aquesta cerimònia i a la vegada fer un recorregut particular per l'obra del geni. Un recorregut que, a través de 300 peces, revela la incidència que les disciplines científiques van tenir en la seva trajectòria artística. De fet, l'exposició compta amb fotografies captades durant aquella jornada i, fins i tot, amb l'esquelet que va utilitzar per representar la sonada resurrecció.  En total, s'hi podran veure fins a 180 obres del geni, 25 de les quals són pintures cedides per la Fundació Gala-Salvador Dalí, el Museu Reina Sofia de Madrid, el Centre d'Art Georges-Pompidou de París i diverses col·leccions privades, entre les quals hi ha la de la germana del pintor, Anna Maria Dalí.  Però no només això. A la mostra s'hi han inclòs objectes relacionats amb la ciència i l'anatomia, dibuixos i manuscrits elaborats pel propi Dalí, a banda de fotografies imatges i pel·lícules on hi apareix el pintor. També s'hi podran veure obres d'altres artistes com Man Ray , Brassai, Buñuel, Andre Raffray o Robert Descharnes.  Bouhours afirma que Dalí sempre va estar interessat per la ciència i que, per això, aquesta ha quedat plasmada d'una manera o altra a la seva obra. N'és un clar exemple, diu, la seva atracció pels insectes o la seva "experimentació amb les formes" sovint inspirades en la naturalesa.  Una mirada "diferent" De retrospectives sobre el geni se n'han fet moltes, afirma, i aquest no era l'objectiu d'aquesta exposició. La voluntat era oferir una interpretació diferent no només amb pintures del geni sinó també a través de llibres que va llegir, documents que va escriure o li van escriure o, fins i tot, dibuixos que va fer ell mateix.  En aquest sentit, la directora i conservadora del museu, Nathalie Gallissot, afirma que l'exposició ofereix una mirada diferent de la seva obra. "Dalí no era boig, era molt excèntric i extravagant i estava molt interessat per la ciència d'una manera molt profunda", assegura.  La mostra organitzada en capítols temàtics repassa els anys de joventut del geni empordanès i els seus primers contactes amb el món científic fins arribar als vincles amb Ceret, que centren d'alguna manera la relació entre el municipi i l'artista.

Summary: Una exposició a Ceret revela la influència de la ciència en l'obra de Dalí a través de 300 peces


El Departament de Territori ha informat aquest dissabte que el programa de seguiment de l'os bru a Catalunya ha permès delimitar la zona amb presència permanent i continuada d'aquests animals. Aquesta zona afecta la totalitat de la Vall d'Aran i la franja nord del Pallars Sobirà, és a dir, les Valls d'Àneu i les capçaleres de de la Vall de Cardós i de la Vall Ferrera. Fora d'aquest àmbit, es pot donar la presència d'os però de forma molt puntual i esporàdica. En base a aquesta informació i tenint en compte que enguany finalitzen els ajuts del projecte europeu Piroslife destinats a la prevenció dels danys que pugui ocasionar l'os al bestiar, la Generalitat concentrarà els recursos disponibles en les zones on existeix risc per tal de garantir als ramaders afectats els mateixos estàndards de protecció de l'any passat. Les indemnitzacions per danys acreditats de plantígrads sobre la ramaderia es mantindran tant dins com fora de la zona permanent d'os i tant per a bestiar local com foraster. Segons Territori, en anys anteriors, els recursos disponibles s'havien dispersat, fent una inversió similar en agrupament de ramats, contractació de pastors i vigilància de bestiar oví, tant dins la zona afectada per la presència continuada d'os, com fora d'aquesta zona.. En concret, el 2017, es van destinar 112.000 euros per aquest concepte en la zona de risc i 85.000 euros en zones on la presència d'os és només puntual i esporàdica.   Per al 2018, en la zona amb presència permanent d'os bru la Generalitat assegurarà la totalitat del dispositiu de prevenció. S'estan estudiant per aquest any algunes millores d'ampliació dels períodes de vigilància d'alguns agrupaments i dels efectius destinats a la vigilància del bestiar gros. Tanmateix, fora d'aquesta zona no es destinaran diners per a l'agrupament i vigilància de ramats. Això afecta els ramats de la part baixa del Pallars Sobirà i algun ramat del Pallars Jussà i l'Alta Ribagorça sota la gestió de la FECOC.   D'altra banda, les indemnitzacions per danys acreditats de l'os sobre la ramaderia, es mantindran, tant dins com fora de la zona permanent d'os, i tant per a bestiar local com foraster.   La delimitació de la zona amb presència permanent d’os bru i la seva vigència El mapa de zona permanent d'os bru s'ha obtingut mitjançant la suma de totes les localitzacions de l'os durant el  període 2013-2017 i a partir del kernel 95%, que és l'espai en el qual hi ha un 95 % de probabilitat de detectar un indici d'os. Posteriorment, per major seguretat, s'ha afegit una franja o buffer perimetral addicional de 5 Km al voltant.   Les localitzacions s'han basat en el conjunt d’indicis confirmats mitjançant contactes fotogràfics (amb càmeres de fototrampeig), detecció de petjades, observacions validades per experts, excrements analitzats, mostres de pèls recollits en trampes i depredacions confirmades.   És important remarcar que la delimitació de la zona amb presència permanent d'os bru no és rígida i s'anirà ajustant cada any en base al programa de seguiment d'aquesta espècie. Si la població d'os s'expandeix, el dispositiu de prevenció també s'ampliarà, de manera que ramats que a dia d'avui queden fora del programa de prevenció de danys seran incorporats en el futur si el risc de patir danys així ho justifica. El programa de prevenció Pel que fa a la ramaderia ovina, el programa ofereix set agrupaments de bestiar vigilats: els de Gausac-Casau, Bagergue i Beret, a l’Aran; i els d'Isil, Tavascan, Bonaigua i Boldís-Àreu, al Pallars. El sistema de vigilància compta amb la presència de pastors i ajudants durant tot el dia, incloses les hores nocturnes, en què el bestiar queda tancat en pletes electrificades, protegit per gossos de protecció i al costat del refugi del pastor. També ofereix, per aquest bestiar, una assegurança per accidents i altres danys que pugui patir.   A banda, incorpora inversions per protegir el bestiar com l'arranjament de cabanes per als pastors, trasllat de barracons i cabanes prefabricades, compra de sistemes elèctrics autònom, mobiliari i utensilis, etc.   Pel que fa a la ramaderia bovina i equina dels ramaders locals, ofereix la contractació de vaquers i eugassers de suport en la vigilància i detecció de possibles incidències que puguin sorgir als animals durant la seva estada a les pastures d'estiu.

Summary: La Generalitat delimita la zona amb presència permanent d'os on concentrarà l'esforç de prevenció


Els estudiants han convocat una jornada de vaga a les universitats el proper 2 de març, per exigir el compliment de la moció parlamentària aprovada l'abril passat que demanava una rebaixa de les taxes del 30%. El Sindicat d'Estudiants dels Països Catalans (SEPC) ha organitzat la mobilització després que, tal i com  ha explicat la portaveu Mercè Terés, fa aproximadament un mes, es reunissin amb el secretari d'Universitats i Recerca  constatessin que no hi havia la voluntat de rebaixar les matrícules. Terés ha explicat que la convocatòria també vol reclamar l'equiparació de preus de màsters, tot i que l'objectiu que persegueix l'organització és la gratuïtat de la universitat.  Segons el SEPC, actualment la classe treballadora no pot accedir a la universitat, malgrat el sistema de beques equitat, i per això posen en dubte la seva eficiència. Per Terés, els preus actuals són ''barreres'' que fan que hi hagi un ''filtrat'' i per això, la rebaixa del 30% de les taxes universitàries són una condició indispensable.  Des del sindicat també aposten per l'equiparació dels preus de màsters i graus ja que consideren que des de l'aplicació del pla Bolonya, els estudiants es veuen obligats a pagar un màster per tenir el mateix títol que l'antiga llicenciatura. Els estudiants critiquen també que els màsters públics són molt pocs i que el sistema ha permès que les empreses privades accedeixin als campus, utilitzin recursos públics i posin ''preus aberrants'' per oferir aquesta formació que deixa amb desigualtat d'oportunitats els estudiants en funció de si ho poden pagar o no.  Per aquest motiu, l'exigència de la vaga és aquesta rebaixa però l'objectiu final que persegueix el sindicat és la gratuïtat de la universitat.  La vaga de dijous vinent culminarà amb una manifestació a la plaça Universitat de Barcelona.

Summary: Els estudiants convoquen vaga el 2 de març per exigir la rebaixa de les taxes universitàries un 30%


L'alcaldessa de Girona, Marta Madrenas, el portaveu de Guanyem Girona, Lluc Salellas, i el d'ERC, Quim Ayats, han llegit aquest migdia un manifest conjunt arran de la sentència del Tribunal Suprem. "Condemnem una sentència que no només és infundada i injusta, sinó també cruel", ha llegit Madrenas. Al manifest, que han llegit a la plaça del Vi on s'hi han concentrat unes 8.000 persones, també asseguren que "l'única sortida" davant la "repressió" i la "regressió democràtica" de l'estat espanyol és la independència de Catalunya: "Com el dia U d'octubre, ni perdonem ni oblidem", han subratllat. Segons els tres partits, amb aquesta sentència el Suprem "ha fet efectiu, de manera definitiva, 'l'a por ellos' judicial". L'acte ha acabat amb el cant dels Segadors, crits a favor de la independència i reclamant la llibertat dels líders independentistes.

Summary: Manifest de JxCat, Guanyem Girona i ERC: "Condemnem una sentència que no només és infundada i injusta, sinó també cruel"


El president Carles Puigdemont ha assegurat aquest dimecres que la retirada de l'ordre europea de detenció del Tribunal Suprem és "un fracàs". "A l'Estat espanyol li ha entrat la por de fer el ridícul, de perdre", ha indicat Puigdemont en una roda de premsa conjunta amb els consellers destituïts Toni Comín, Clara Ponsatí, Meritxell Serret i Lluís Puig. El president ha dit que la petició d'una ordre de detenció europea ha estat "un nyap" i una "irresponsabilitat" per part de l'Estat espanyol, que ha avisat que no pot "tolerar l'escrutini internacional". Segons Puigdemont, la decisió de l'Estat espanyol de retirar l'euro-ordre demostra que viatjar a Brussel·les va ser "l'estratègia adequada". El president i els consellers destituïts han dit que "per ara" seguiran a Bèlgica, i que calen "garanties" del respecte de l'Estat als resultats del 21-D. Puigdemont ha criticat que el vicepresident Oriol Junqueras, el conseller Joaquim Forn i Jordi Sànchez i Jordi Cuixart són en "presó preventiva" per uns crims pels quals l'Estat, a Europa, "no és capaç" d'aguantar un procés judicial.

Summary: Puigdemont sobre la retirada de l'euroordre de detenció: "A l'Estat espanyol li ha entrat la por de fer el ridícul"


L'Audiència de Girona ha imposat una pena de 3 anys de presó a un acusat de disparar set trets contra un bar d'Empuriabrava (Alt Empordà) i ferir un cambrer la matinada del 25 de febrer del 2017. El tribunal condemna Patrick Pragout com a autor d'un delicte de lesions i un altre de tinença il·lícita d'armes. La sentència li aplica una circumstància atenuant molt qualificada d'intoxicació etílica. El tribunal conclou que, aquella nit, el cambrer i l'encarregada del bar es van negar a servir-li més alcohol "perquè ja el van veure borratxo". Aleshores, el condemnat –que és francès- va anar a buscar l'arma i va obrir foc. Un dels treballadors va patir un impacte de bala a la mà esquerra. Inicialment, la fiscalia sol·licitava una pena de 8 anys per un intent d'homicidi i tenir l'arma sense llicència. Al final del judici, però, va rebaixar la petició. En matèria de responsabilitat civil, la sentència obliga Pragout a pagar 9.500 euros al cambrer a qui va ferir i 239,58 als responsables de l'establiment per les destrosses dels trets.

Summary: Condemnat a 3 anys de presó per disparar set trets contra un bar d'Empuriabrava i ferir un dels cambrers


Un total de 137.000 vehicles, un 54,8% dels 250.000 previstos en el marc de l'operació retorn del pont de la Puríssima, han tornat a l'àrea metropolitana de Barcelona fins a les cinc de la tarda, segons ha informat el Servei Català de Trànsit (SCT). La tornada ha sigut tranquil·la al llarg del matí i les congestions han anat augmentant a mesura que ha avançat la tarda, sobretot des dels destins habituals de turisme de muntanya. A hores d'ara, es registra trànsit intens a les vies principals de tornada a Barcelona. D'altra banda, les retencions més destacades es troben a C-14 a Organyà en direcció Lleida, on es registren uns quinze quilòmetres de cua. La circulació és especialment intensa en diversos trams de la C-55 a Manresa, a Castellgalí i Castellbell i el Vilar en direcció Abrera, a l'N-145 a la Seu d'Urgell per enllaçar amb la C-14, a l'A-2 a Jorba, Pallejà i Esparreguera en direcció Barcelona, a l'N-260 a Campdevànol direcció Barcelona i en un tram entre Adrall i Organyà i a la C-16 a Nou de Berguedà, Cercs i Urús en sentit sud i a la C-17 a Aiguafreda, Ripoll i Parets del Vallès en sentit sud.

Summary: Més de 137.000 cotxes ja han tornat a l'àrea metropolitana de Barcelona, el 54% dels 250.000 previstos


La mediació de la Generalitat en el conflicte que mantenen l'empresa de Transports Sanitaris de Catalunya (TSC) i els seus treballadors ha fracassat. Per tant, la vaga indefinida convocada per al proper 11 d'agost es manté. La negociació entre sindicats, empresa i Treball d'aquest dijous a Barcelona no ha servit per desbloquejar una situació que el portaveu del Sindicat de del Transport Sanitari de Girona (STSG) , Alfonso Martín, considera "enrocada". Martín exigeix que es retiri la proposta de repartiment d'horaris i mobilitat geogràfica que afecta 150 treballadors. "Mentre no retirin aquesta proposta imposada, no desconvocarem la vaga", ha reblat. Continua l'estira-i-arronsa entre els treballadors de TSC i l'empresa. Ni la mediació convocada pel Departament de Treball ha servit per acostar postures, i la vaga indefinida que començarà el proper 11 d'agost es manté. Una vaga que es repetirà cada divendres de sis a deu del matí i de les dues a les sis de la tarda. El portaveu del STSG, Alfonso Martín, considera "irresponsable" l'actitud de l'empresa i demana que facilitin la negociació. En aquest sentit, Martín ha reclamat que per asseure's a negociar TSC ha de retirar la proposta d'horaris i de mobilitat geogràfica "imposada" per l'empresa. "No oblidem que un treballador que feia un servei de 24 hores seguides ara el poden posar a 8 hores i a 70 km de casa seva", ha recordat Martín. Des del sindicat deixen clar, però, que "no n'hi ha prou" amb aquests dos punts. "Si ho retiren ens asseurem a negociar les condicions", concreta el portaveu del STSG. Martín recorda que hi ha sentències que els donen la raó i que l'empresa no compleix. A més, assegura que TSC "no té en compte" ni el conveni ni els plecs de condicions fixats en l'adjudicació del servei d'ambulàncies.

Summary: Els treballadors de les ambulàncies gironines mantenen la vaga després que la mediació amb la Generalitat hagi fracassat


L'Organització Mundial de la Salut (OMS) i la Unió Internacional de Telecomunicacions (ITU, per les seves sigles en anglès) treballen amb les companyies de telecomunicacions per enviar missatges de text massius a telèfons mòbils amb informació sobre el covid-19. L'objectiu és que la informació arribi als "milers de milions de persones que no tenen accés a internet". "Ara més que mai la tecnologia ha d'assegurar que tothom pot accedir a la informació que necessita", diu l'OMS en un comunicat, en què anuncia que la iniciativa començarà a l'Àsia amb la voluntat de ser global.  Segons l'OMS, 3.600 milions de persones no tenen accés a internet, la majoria dels quals viuen en països de baixos ingressos en els quals només dues de cada 10 persones tenen accés a internet.

Summary: L'OMS treballa per enviar missatges de text per informar sobre el covid-19 a les persones sense accés a internet


La Federació Nacional d'Associacions de Treballadors Autònoms (ATA) ha demanat prorrogar els ERTO fins al 31 de desembre per "salvar" 500.000 llocs de treball. El president de l'entitat, Lorenzo Amor, ha demanat també aplicar mesures fiscals i allargar la prestació per cessament de l'activitat extraordinari per als autònoms. Aquesta mesura permetria "salvar" 250.000 autònoms. En la intervenció en la Comissió per a la Reconstrucció Social i Econòmica, Amor també ha reclamat augmentar les línies d'avals en 50.000 milions d'euros i prolongar-les més enllà de finals de desembre. A més, ha proposat destinar una línia de 20.000 milions a microfinançament exclusiu per als autònoms, amb un aval d'entre el 90% i el 95%.

Summary: ATA demana prorrogar els ERTO fins desembre per "salvar" 500.000 llocs de treball i aplicar mesures fiscals


Unes 300 persones s’han concentrat aquest dijous al vespre a Tarragona per protestar per l’empresonament dictat per l’Audiència Nacional contra els set detinguts acusats de terrorisme en l’operació Judes. Els manifestants, convocats per diferents col·lectius independentistes, s’han reunit davant la subdelegació del govern espanyol i després s’han dirigit cap a la comissaria de la Guàrdia Civil. Els Mossos d’Esquadra però, els hi han tallat el pas en els darrers metres i s’han viscut moments de tensió entre policia i manifestants. Després d’un recorregut per la ciutat la marxa han tornat al punt inicial i han tallat el trànsit asseguts a terra.

Summary: Unes 300 persones es concentren a Tarragona per protestar per l’empresonament dels detinguts en l’operació Judes


Catalunya ha registrat en les últimes hores 135 nous casos de coronavirus i el total s'eleva a 316, 25 dels quals en estat greu. Són les últimes dades del Departament de Salut, actualitzades aquest dijous a la tarda. Des de l'inici de la pandèmia, han mort a Catalunya sis persones amb la malaltia covid-19, tres de les quals en el brot d'Igualada. Les víctimes d'aquest brot eren una dona de 71 anys; una de 83 i un home de 86, tots ells amb patologies prèvies importants. Pel que fa als professionals sanitaris, 49 tenen la malaltia i 400 es troben aïllats a casa com a mesura preventiva per haver estat en contacte amb persones diagnosticades amb covid-19. Paral·lelament, tres persones han rebut l'alta mèdica.  Salut demana a la població que segueixi les mesures d'higiene genèriques per protegir-se davant de malalties respiratòries, com són rentar-se les mans sovint amb aigua i sabó o bé amb solucions alcohòliques, especialment després del contacte directe amb persones malaltes o el seu entorn; evitar el contacte estret amb persones que tinguin símptomes respiratoris, com tos o esternuts; mantenir una distància de dos metres aproximadament amb les persones amb símptomes d'infecció respiratòria aguda; tapar-se la boca i el nas amb mocadors d'un sol ús o amb la cara interna del colze en el moment de tossir o esternudar i rentar-se les mans de seguida. També, evitar de compartir menjar o estris (coberts, gots, tovallons, mocadors...) i altres objectes sense netejar-los degudament. A Catalunya, no s'han de prendre precaucions especials amb els animals ni amb els aliments per evitar aquesta infecció.  També recorda que en cas de qualsevol dubte, s'ha de trucar al 061 Salut Respon o consultar el web Canal Salut.

Summary: Catalunya registra 135 nous casos de coronavirus i eleva el total a 316, 25 dels quals greus


La nova variant construïda a Valls que enllaça les carreteres de Reus i Tarragona ja està oberta al trànsit. El conseller de Territori i Sostenibilitat, Josep Rull, ha inaugurat aquest dimecres a la tarda la infraestructura. Malgrat tenir una distància de només 800 metres, és una via molt esperada al territori ja que els vehicles podran anar de la N-240 a la C-37, o viceversa, sense haver de passar per dins del nucli urbà de Valls. Si bé aquesta connexió ja feia temps que es reclamava, l'obertura de l'A-27, l'autovia de Tarragona a Valls finançada per Foment, que també discorre pel sud-oest del terme, va posar encara més en evidència la necessitat d'executar-la. La carretera es va començar a construir no fa ni un any -de fet, s'ha acabat una mica abans de temps-, amb una inversió de 2,6 milions d'euros. És l'obra més important que el Departament de Territori i Sostenibilitat ha executat a Valls. Així ho ha assegurat l'alcalde de Valls, Albert Batet, molt satisfet per l'aposta econòmica del Departament, que ha volgut contraposar amb Foment. "El Govern de Catalunya, amb menys recursos, compleix més amb Valls, l'Alt Camp i el Camp de Tarragona que el mateix govern de l'Estat, amb una A-27 aturada i sense calendari", ha etzibat Batet. El conseller Josep Rull, que ha remarcat els 2,6 milions d'inversió del seu Departament -d'entre els 36 milions d'euros destinats a carreteres enguany. Segons el conseller, l'execució de carreteres com la de Valls es prioritza en base a quatre paràmetres: la seguretat, la descongestió, l'equilibri territorial i l'impuls a l'activitat econòmica. A la vegada, Rull ha recordat el compromís de Foment de, finalment, desbloquejar el tram del Coll de Lilla. "Aquest és un punt neuràlgic a la xarxa d'alta capacitat del país, cal permeabilitzar l'A-27, té un paper molt important de connexió interna del territori, necessita molt bona capil·laritat i amb aquesta nova variant hi contribuïm, a la millora de la connectivitat", ha afirmat el conseller. "Amb una inversió relativament modesta, aconseguim un impacte molt important en el territori", ha emfasitzat Rull. El conseller i l'alcalde de Valls han retirat la filera de cons i els plàstics que cobrien els senyals de la via i, en qüestió de segons, ja hi han començat a circular els primers vehicles.  La nova variant se situa al sud-oest del nucli de Valls i té una longitud de 800 metres. Està formada per dos carrils de circulació de 3,5 metres d'amplada i dos vorals d'1 metre i té amb una franja central zebrada de separació dels dos sentits, d'1 metre d'amplada. Les obres han inclòs la construcció d'un pont sobre el torrent del Puig de 85 metres de longitud, format per dos trams de 42,5 metres, amb una pila central circular de 9,6 metres d'alçada. A partir d'aquesta connexió amb la C-37, els vehicles poden accedir cap a l'autovia A-27. La distància entre l'accés a la variant i l'accés a l'A-27 -a través de dues rotondes a la C-37-, no arriba al quilòmetre de distància.

Summary: Oberta al trànsit la variant de Valls que enllaça les carreteres de Reus i Tarragona


La comissió de govern de l'Ajuntament de Barcelona ha aprovat la creació del primer dentista municipal de l'Estat, que oferirà preus entre un 13% i un 43% més barats que els de mercat, ja que no buscarà beneficis. La previsió és que el servei estigui en marxa a finals del 2019 i pugui atendre unes 36.000 persones en un termini de dos anys. S'ocuparà del servei l'empresa municipal BSM. Inicialment serà un dentista obert a la ciutadania, però en sis mesos s'avaluarà si s'ha aconseguit arribar al 12% dels barcelonins que no va al dentista perquè no s'ho pot pagar però que no entra en el perfil de població vulnerable. L'alcaldessa, Ada Colau, ha aprofitat per remarcar que si Barcelona pot posar en marxa aquest servei, la Generalitat, "amb més recursos i competències", també ho podria fer.  Segons una enquesta municipal, el 12% dels barcelonins no va al dentista perquè no s'ho pot permetre, però tampoc entra en la categoria de persona vulnerable que s'adreça a serveis socials. De fet, l'Ajuntament ja va crear un servei gratuït d'odontologia dirigit a aquest col·lectiu. En els primers mesos ja ha atès 220 persones. L'objectiu d'aquest nou servei de dentista és dirigir-se a aquest públic que no es pot permetre el dentista. Tot i que estarà obert inicialment a tota la ciutadania, quan porti sis mesos de funcionament s'avaluarà si s'ha aconseguit arribar a aquest perfil de ciutadà. Si no és així s'estudiarà un mètode d'accés diferent, com per exemple una tarifació social. El govern municipal nega que estigui fent competència deslleial,  perquè s'adreçarà a una cota de mercat petita que ara mateix no està accedint a l'odontòleg. Colau ha argumentat que la salut bucodental no és només una qüestió de salut física, sinó també emocional i psicològica. "Moltes persones amb dificultats econòmiques sacrifiquen el dentista i això acaba repercutint en l'autoestima i acaba sent un problema per trobar feina, per exemple", ha apuntat. Un operador municipal s'ocuparà de prestar aquest servei, garantint sempre les bones condicions laborals dels treballadors i la qualitat dels materials. Al darrere hi haurà l'empresa BSM. Inicialment es posarà en marxa un centre amb vuit butaques, quatre odontòlegs, nou auxiliars i tres higienistes. Tindria una ocupació del 80% de l'horari laborable i podria atendre unes 18.000 persones. En un segon any s'obriria un altre centre.  Les tarifes que garantirien la sostenibilitat de l'activitat oscil·larien entre els 55 euros d'una obturació (càries), els 160 d'una endodòncia i els 30 d'una higiene. Són els tres procediments més habituals i representen el 60% de les sessions en qualsevol clínica dental". Els preus serien un 13% inferiors als de mercat en les obturacions, un 30% en les endodòncies i un 43 en les higienes, si es compara amb un estudi fet per FACUA.   La mesura es portarà a aprovació inicial en la comissió de Drets Socials del proper dimarts, amb la intenció d'aprovar-la finalment el març. Els grups no han vist malament la iniciativa, segons el govern, ni tampoc el Col·legi d'Odontòlegs. La comissionada de Salut, Gemma Tarafa, ha explicat que també ha traslladat la mesura al Departament de Salut, deixant clar que l'objectiu és "pressionar perquè els serveis odontològics entrin en la cartera de serveis públics".

Summary: L'Ajuntament de Barcelona crea el primer dentista municipal amb preus entre un 13% i un 43% més barats que els de mercat